जिला अस्पताल से सोमवार को सनौआ गांव के सुशील चौरसिया के डेढ़ साल के पुत्र अमित को उसकी बहन शालिनी के गोद से एक युवक छीन कर फरार हो गया। अस्पताल परिसर से तीन माह में बच्चा चोरी होने की यह तीसरी घटना है। इसके बाद भी सुरक्षा के कोई खास इंतजाम नहीं किए जा रहे हैं। लगातार हो रही वारदातों से लगता कि किसी गैंग की निगाह अस्पताल में आने वाले बच्चों पर लग गई है। बच्चा गायब होने के कुछ ही देर में आसपास के किसी भी इलाके में नजर नहीं आता है। अंदाजा लगाया जा रहा है कि कुछ ही दूर पर गैंग के वाहन सवार साथी भी खड़े रहते होंगे। काम होते ही वे घटनास्थल से जल्द ही दूर हो जाते हैं। इसी कारण उन्हें तुरंत खोजना भी मुश्किल हो जाता है।